钦定古今图书集成/明伦汇编/官常典/第407卷 > 宗预
## 钦定古今图书集成/明伦汇编/官常典/第407卷 > 宗预

按《三国蜀志》本传：“预字德艳，南阳安众人也。建安中，
随张飞入蜀。建兴初，丞相亮以为主簿，迁参军右中
郎将。及亮卒，吴虑魏或承衰取蜀，增巴丘守兵万人，
一欲以为救援，二欲以事分割也。蜀闻之，亦益永安
之守，以防非常。预将命使吴，孙权问预曰：‘东之与西，
譬犹一家；而闻西更增白帝之守，何也’？预对曰：‘臣以
为东益巴丘之戍，西增白帝之守，皆事势宜然，俱不
足以相问也’。”权大笑，嘉其抗直，甚爱待之，见敬亚于
邓芝、费袆。迁为侍中，徙尚书。延喜十年，为屯骑校尉。
时车骑将军邓芝自江州还来朝，谓预曰：“《礼》，六十不
服戎，而卿甫受兵，何也？”预答曰：“卿七十不还兵职，六
十何为不受邪？”芝性骄傲，自大将军费袆等皆避下
之，而预独不为屈。预复东聘吴，孙权捉预手，涕泣而
别曰：“君每衔命结二国之好，今君年长，孤亦衰老，恐
不复相见。”遗预大珠一斛，乃还。迁后将军，督永安，就
拜征西大将军，赐爵关内侯。景耀元年，以疾征还成
都。后为镇军大将军，领兖州刺史。时都护诸葛瞻初
统朝事，廖化过预，欲与预共诣瞻、许。预曰：“吾等年逾
七十，所窃已过，但少一死耳，何求于年少辈而屑屑
造门邪？”遂不往。